# śrī-bhāgavatāṣṭakam

### śrīla-rasikānanda-deva-kṛtaṁ

śrī-govinda-padāravinda-madhupān anyābhilāṣojjhitān

pūrṇa-prema-rasotsavojjvala-mano-vṛtti-prasannānanān |

śaśvat-kṛṣṇa-kathā-mahāmṛta-payorāśau mudā khelato

vande bhāgavatān imān anulavaṁ mūrdhnā nipatya kṣitau ||1||

pādābje kṛta-sat-kṛtāv api caturvarge ghṛṇāṁ kurvato

dṛk-pāte’pi gata-vyathān vraja-pati-premāmṛta-svādakān |

mavānān atidustaraṁ bhava-mahā-pāthonidhiṁ goṣpadaṁ

vande bhāgavatān imān anulavaṁ mūrdhnā nipatya kṣitau ||2||

mṛgyāṁ brahma-bhavādibhir vraja-vadhūnāthāṅghri-kañja-dvayīṁ

svātantryāt praṇayoru-rajjubhir aho baddhā balān nirbharam |

svacchandaṁ pibatas tad-āsava-rasaṁ prasyandamānaṁ mudā

vande bhāgavatān imān anulavaṁ mūrdhnā nipatya kṣitau ||3||

viśveṣāṁ hṛdayotsavān sva-sukhadān māyā-manuṣyākṛtīn

kṛṣṇenādhyavatāritān jana-samuddhārāya pṛthvī-tale |

saṁsārābdhi-vahitra-pāda-kamalāṁs trailokya-bhāgyodayān

vande bhāgavatān imān anulavaṁ mūrdhnā nipatya kṣitau ||4||

ālokāmṛta-dānato bhava-mahā-bandhaṁ nṛṇāṁ chindataḥ

sparśāt pāda-saroja-śauca-payasāṁ tāpa-trayaṁ bhindataḥ |

ālāpād vraja-nāgarasya padayoḥ premānam ātanvato

vande bhāgavatān imān anulavaṁ mūrdhnā nipatya kṣitau ||5||

bhāvāveśa-samujjvalān pulakino harṣāśru-dhārāvalī-

nirdhautānana-paṅkajān nava-navānandād bhṛśaṁ nṛtyataḥ |

premoccaiś cayitaṁ sa-gadgada-padaṁ gopī-pater gāyato

vande bhāgavatān imān anulavaṁ mūrdhnā nipatya kṣitau ||6||

premāsvāda-parāyaṇān hari-pada-sphūrti-sphuran-mānasān

ānandaika-payonidhīn rasa-samullāsi-smita-śrī-mukhān |

dhanyān sac-caritaugha-nandita-janān kāruṇya-pūrāśrayān

vande bhāgavatān imān anulavaṁ mūrdhnā nipatya kṣitau ||7||

kṛṣṇād anyam ajānataḥ kṣaṇam api svapne’pi viśveśvare

tasmin bhaktim ahaitukīṁ vidadhato hṛt-kāya-vāgbhiḥ sadā |

śrīlān sad-guṇa-puñja-keli-nilayān premāvatārān ahaṁ

vande bhāgavatān imān anulavaṁ mūrdhnā nipatya kṣitau ||8||

etad bhāgavatāṣṭakaṁ paṭhati yaḥ śraddhānvitaḥ kṣemadaṁ

bhakty-udreka-vivardhanaṁ pratipadaṁ prema-pramoda-pradam |

premāṇaṁ paramaṁ dhruvaṁ sa labhate vṛndāvaneśātmasu

kṣipraṁ bhāgavateṣu yena vaśago gopāṅganā-vallabhaḥ ||9||